Pierneef-skilderyskandaal: NVG moet nou sêDie Pierneef-skildery wat in die premierskantoor gehang het. Die DA het die Nasionale Vervolgingsgesag (NVG) versoek om sy outoriteit sonder vrees of guns uit te oefen en politici en hul medewerkers te vervolg wat by die Pierneef-skilderyskandaal betrokke is. Dit kom nadat die Valke bevestig het dat sy ondersoek na die voorval afgehandel is. Volgens ao. Lynda Steyn, woordvoerder van die Valke, is die saak nou na die NVG verwys om te besluit oor vervolging. Dit het in Oktober verlede jaar aan die lig gekom dat ŉ skildery van ŉ Oos-Vrystaatse berglandskap deur die kunstenaar JH Pierneef, uit Ace Magashule, sekretaris-generaal van die ANC, se eertydse premierskantoor in Bloemfontein verdwyn het – glo omdat hy dit gegee het aan Ricardo Mettler, ŉ werknemer met wie hy op baie goeie voet is. Die skildery behoort aan die staat. Die skildery is tussen R6 miljoen en R8 miljoen werd, en die weergawe wat Mettler vroeër aan die webblad The Daily Maverick vertel het, is dat hy per abuis die skildery tussen Magashule se private besittings geplaas het toe laasgenoemde sy premierskantoor ontruim het, en dat Magashule die skildery toe aan hom gegee het. Mettler meen dis maar net ŉ eerlike fout, dis al. Ace Magashule, sekretaris-generaal van die ANC (Foto: Simphiwe Mbokazi/African News Agency/ANA) Daar is ook ŉ ander weergawe van gebeure, berig The Daily Maverick. Dit is naamlik dat ŉ sakeman van Bloemfontein navraag gedoen het oor die waarde van die skildery, dat ŉ kunskenner die skildery as staatseiendom herken het, en dat die hele mandjie patats toe uitgekom het. Dr. Roy Jankielsohn, DA-leier in die Vrystaat, het gesê die NVG het nou die geleentheid om beslissend op te tree en Magashule en kie te vervolg rakende die beweerde diefstal van die skildery. “Gegewe die NVG se geskiedenis rakende ondersoeke waar politici betrokke is, is die DA bekommerd dat hierdie saak onder die mat ingevee kan word.” Magashule se nalatenskap in die Vrystaat gaan steeds voort lank nadat hy na Luthuli-huis herontplooi is, het Jankielsohn gesê. “Die NVG het nou die geleentheid om vir Suid-Afrikaners te wys dat niemand bo die wet verhewe is nie. Die DA bly hoopvol dat die NVG politici wat ŉ bespotting van die gereg maak en poog om dit te ondermyn, sal vervolg. “Dit sal ook help om die publiek se vertroue in die land se vervolgingsowerhede te herstel en die mense van die Vrystaat beskerm wie se bates aanhou in gedrang kom vanweë ANC-kaders wat steeds instruksies van Luthuli-huis af vat.”